 NA WANDERI KAMAU KAUNTI ya Trans Nzoia ndiyo iliyoboresha utendakazi wake zaidi nchini kati ya kaunti zote 47, imeonyesha ripoti mpya. Kulingana na ripoti iliyotolewa na shirika la utafiti la Infotrak Jumatatu, Oktoba 30, 2023, kaunti hiyo iliorodheshwa bora miongoni mwa kaunti zilizoimarisha utendakazi na huduma zinazotoa kwa wakazi wake kati ya 2020 na 2023. Kwenye utafiti kama huo uliofanywa mnamo 2020, kaunti hiyo, inayoongozwa na Gavana George Natembeya, ilishikilia nafasi ya 42, kinyume na sasa, ambapo inashikilia nafasi ya tatu, miongoni mwa kaunti bora zaidi nchini. Kaunti nyingine zilizoboresha utendakazi ni Homa Bay, Baringo, Kirinyaga, Bomet na Samburu. Kaunti ya Homa Bay, inayoongozwa na Gavana Gladys Wanga ilishikilia nafasi ya 13 kutoka 35, Baringo (nafasi ya 8 kutoka 25), Kirinyaga (nafasi ya 8 kutoka 25), Bomet (nafasi ya 6 kutoka 21) na Samburu (nafasi ya 29 kutoka 44). Mnamo 2020, kaunti zilizoorodheshwa bora ni Makueni, Kisumu, Turkana, Lamu na Nairobi. Kulingana na Afisa Mkuu Mtendaji wa shirika hilo, Bi Angela Ambitho, utafiti huo ulizingatia utendakazi wa kaunti katika sekta kama kilimo, afya, elimu, barabara na uchukuzi, kawi, usimamizi wa sekta ya maji, mazingira, biashara na utalii, mipango ya kaunti ya maendeleo, ujenzi wa nyumba, utamaduni na michezo na huduma za jamii. Kijumla, asilimia 70 ya Wakenya walisema kuwa hali ya kaunti hizo ni bora kuliko zilivyokuwa hapo awali, asilimia 21 wakisema hali imekuwa mbaya kuliko hapo awali, huku asilimia tisa wakisema hali haijabadilika hata kidogo. Kaunti zenye idadi kubwa ya wakazi waliosema kuwa hali imeimarika kuliko ilivyokuwa hapo awali ni Pokot Magharibi (asilimia 87), Elgeyo Marakwet (asilimia 83), Tharaka Nithi (asilimia 80), Embu (asilimia 80) na Homa Bay (asilimia 79). Asilimia 49 ya Wakenya walisema kuwa serikali za sasa za kaunti ni bora kuliko za hapo awali, asilimia 32 wakaeleza zinafanya vibaya kuliko serikali hizo huku asilimia 20 wakisema kuwa utendakazi wake unalingana na serikali hizo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  